text:  Sklamanie. Suicide Squad zlyháva najviac tam, kde mala podľa trailerov a hypeu byť jeho najväčšia sila - v postavách. Tie sú napísané buď odfláknuto, alebo Ayerovi film štúdio kvalitne prestrihalo. O nikom sa nedozvieme dosť na to, aby sme si k nemu/nej vytvorili vzťah, možno s výnimkou Deadshota a Harley Quinn (ale aj tam všetko prefrčíme z rýchlika). Celý tím spolu komunikuje takmer výlučne v hláškach - žiadne normálne dialógy, ktoré by budovali vzťahy - proste čo veta, to vtípek. Všetci tak pôsobia ako dvojrozmerné figúrky z nejakého cartoonu. Keď potom v závere začne jedna z postáv hovoriť o celej skvadre ako o svojej rodine alebo máme zrazu akceptovať, že im na sebe záleží - absolútne to nefunguje. Chýba fungujúca výstavba postáv, ich vzťahov aj deja, ktorý sa kostrbato hýbe vpred a poriadny zmysel nedáva ani to prečo sa vlastne celý tím Suicide Squad dáva dokopy (!). Logika aj na comicsové filmy kríva na obe nohy a nejeden raz (spôsob akým Amanda Waller kontroluje Enchantress a cez apku v mobile ostatných je trošku na smiech). Dosť veľký problém je teda scenár, čo ma u Ayera prekvapuje (žeby input zmätkujúceho štúdia, alebo málo času?). Režisér ďalej nezvláda tempo, ktoré kolíše a na viacero miestach sa gradácia zastaví nie práve šikovne zvolenými odbočkami. Hudba mi prišla miestami otravná - skutočne nepotrebujeme každých 5 minút počuť na plné pecky nejaký prefláknutý popový flák, aby sme videli akú ukrutne cool vec sledujeme. Skĺzavalo to takmer do sebaparodickej roviny - trochu sa ukľudniť a ubrať plyn by neuškodilo. Čo herci? Keďže majú jediní aký-taký priestor, Will Smith a Margot Robbie majú aj jediní šancu vyniknúť. Prvý menovaný odvádza vysoký štandard a druhá menovaná je najlepšou vecou na celom filme. Dobre zvládnutý design a kostým, a Margot Robbie veľmi dobre hrá. Jediná vec, ktorá si zaslúži jednoznačný palec hore. Letov Joker do deja v podstate nezasahuje, je vo filme minimálne a evidentne len preto, aby tam bol. Všetky jeho scény (sú kratšie ako by človek čakal) boli v traileroch a štúdio divákov v tomto smere trochu odrbkalo. Čo sa týka výkonu - keďže nemá priestor, ťažko posudzovať. IMHO občas silno prehráva a príliš tlačí na pílu - ale snaha je neoddiskutovateľná (Leta by ste nespoznali ani pod mikroskopom), design tip top a pod lepším režijným vedením a s lepším scenárom (Affleckov sólo Batman?) to môže stáť za to. Akčné scény sú pozerateľné, ale to je dnes už blockbusterový štandard. Čo mi úplne nerezalo bol digi bordelový záporák a finále - čakal som niečo civilnejšie, ale to je vec, ktorá by v lepšom filme nevadila. Suma sumárum: Pozerateľné a nenudí, ale so zlým scenárom, zle vybudovanými vzťahmi medzi postavami, logickými lapsami, prepálenou hudbou a celkovou nesúdržnosťou (film pôsobí ako séria koláží nalepených na seba, resp. ako séria trailerov - nie ako kompaktné dielo). Reparát po BvS teda IMHO nevyšiel, keďže Suicide Squad je vlastne more of the same. Harley Quinn je super, Joker má potenciál a Deadshot je OK. To sú jediné pozitíva. WB a DC v zúfalej snahe rýchlo dobehnúť Marvel packajú esenciálne veci ako expozícia, výstavba deja a pod. Suicide Squad potrebovalo byť homerun a nie je ním ani náhodou.
item_title: Sebevražedný oddíl
item_directors: David Ayer
item_screenwriters: David Ayer
item_cast: Will Smith Jared Leto Margot Robbie Joel Kinnaman Viola Davis Jai Courtney Jay Hernandez Adewale Akinnuoye-Agbaje Karen Fukuhara Cara Delevingne Adam Beach Ben Affleck Jim Parrack Common Alex Meraz David Harbour Corina Calderon Ike Barinholtz Scott Eastwood Mark Quigley Amos Stern Brianna Goldie Justin Moses Brendan Egan Ezra Miller Sergio Kato Billy Otis David Ayer Robert B. Kennedy Tyler Grey Jeff Ellenberger Matt Baram Alain Chanoine Tatyana Figueiredo Ho Chow Fatimah Hassan Dwight Ireland Briana Andrade-Gomes Bambadjan Bamba Jimmy Star Shawn J. Hamilton